b'\n_START_ARTICLE_\nLac de Serre-Pon\xc3\xa7on\n_START_PARAGRAPH_\nLac de Serre-Pon\xc3\xa7on je umetno jezero v jugovzhodni francoski regiji Provansa-Alpe-Azurna obala na meji med departmajema Hautes-Alpes in Alpes-de-Haute-Provence, nastalo z zajezitvijo reke Durance leta 1960. Po prostornini (1,27\xc2\xa0km\xc2\xb3) je najve\xc4\x8dje, po povr\xc5\xa1ini (28,2\xc2\xa0km\xc2\xb2) pa drugo najve\xc4\x8dje umetno jezero v Evropi. V dol\xc5\xbeino meri 20\xc2\xa0km, v \xc5\xa1irino 3\xc2\xa0km, globoko je 90 m. Sam jez je visok 129 m._NEWLINE_Jezero je nastalo zaradi nadzora pretoka vode reke Durance in njenega pritoka Ubaye, ki sta v letih 1843 in 1856 povzro\xc4\x8dila veliko \xc5\xa1kodo in izgubo \xc5\xbeivljenj. Prvi\xc4\x8d je bila izgradnja jezu predlagana leta 1895, sam za\xc4\x8detek gradnje sega v leto 1955, doko\xc4\x8danje pa v leto 1961, pri \xc4\x8demer je bilo odstranjeno pribli\xc5\xbeno 3 milijone m\xc2\xb3 materiala._NEWLINE_Razen nadzora je jezero pomembno za oskrbo z vodo \xc5\xa1estnajstim hidroelektrarnam kot tudi za namakanje 1.500\xc2\xa0km\xc2\xb2 povr\xc5\xa1in zemlje._NEWLINE_Ob jezeru se nahajajo kraji Chorges, Embrun in Savines-le-Lac. Slednji je bil zgrajen v 60. letih 20. stoletja potem, ko je bil njegov predhodnik poplavljen. Prav tako je bil na tem mestu zgrajen 924 m dolg most, ki zdru\xc5\xbeuje vzhodno in zahodno obalo jezera.'